stanford-oval/wikipedia huggingface dataset:
נובה (סם אלכסנדר)
ביוגרפיה בדיונית > אינסופיות, הלוחמים החדשים

לאחר מכן, סם נפגש עם ספיידרמן העליון, שנותן לו עצות על לחימה בפשע. סם מספר בטעות לחברתו, קארי, על זהותו כנובה, ואף מוריד את קסדתו באמצע טיסה, מה שגרם לו להתרסק בניו-יורק. כשסם התעורר, הוא נפגש עם ספידבול וג'סטיס, המבקשים ממנו להצטרף לקבוצת הלוחמים החדשים. בתחילה סם מסרב, אך כשנודע לו כי השניים היו חבריו הטובים של ריצ'רד ריידר, הוא מסכים להצטרף לקבוצה. בתחילת משימתו הראשונה, סם גילה כי נשלח למשימה כמעט בלתי אפשרית; להביס את קאלדארה, שפחתה של פרוקסימה מידנייט מהמסדר השחור של תאנוס. בתחילת הקרב, קאלדארה מציבה לנובה אפשרות בחירה: קרב עד המוות, או קרב מבלי ששני הצדדים ישתמשו בכוחותיהם. סם בוחר באפשרות השנייה, אך כשקאלדארה מגנה את אמו, סם מעיף את קאלדארה הרחק מכדור הארץ, וזאת לאחר שקאלדארה נמלטה לספינתו של תאנוס.
בעקבות הקרב עם קאלדארה, יהירותו של סם גדלה, כשהוא מספר כי לאחר שגנב את הגלשן של הגולש הכסוף, הביס במו ידיו את דוקטור דום ואת קבוצות האוונג'רס והאקס-מן באמצעות מיולניר. בנוסף לכך, הוא התייחס אל ספידבול ואל ג'סטיס כגיבורי-על מתחת לרמתו וכישרונותיו. לאחר מכן, אמו הזמינה את ג'סטיס וספידבול לביתו, והשניים הודיעו לו כי ייתכן וייבחרו לו מחליף. הוא נעשה דיכאוני יותר, כשקארי שאלה אותו האם הוא נובה. סם, שהתכוון לאשש את דבריה, נקטע על ידי קארי, שהרגישה כי סם אינו בוטח בה. זועם, סם עשה את דרכו אל הצופה, שמראה לו חיזיון המתאר את קורותיו של קודמו, ריצ'רד ריידר; עלייתו לגדולה, ייסוד הלוחמים החדשים וחייו כגיבור מלחמת ההשמדה. הצופה גם מראה לו את הזנחתו של ריידר על ידי האוונג'רס, אך גם על התלות של נוכחותו בקבוצת הלוחמים החדשים. מעודד מחיזיון זה, סם עושה את דרכו חזרה לכדור הארץ, ומצטרף רשמית לקבוצת הלוחמים החדשים.
לאחר מכן, סם מגיב לאיתות מצוקה, מחלץ ספינת חלל ומחזיר את תושביה לכוכב הבית שלהם. באותו זמן, אמו של סם משוחחת עם מנהל בית ספרו, המביע דאגה על כך שסם לא הגיע לבית ספרו, ומספר לה כי יפסיקו לקבל סיוע כספי. בנסיעתו חזרה לכדור הארץ, סם נתקל בכמה בעיות. הוא נסע במהירות לפני השטח, התרסק, וכתוצאה מכך פיתח מעין עיוורון. סם לווה על ידי אמו לדוקטור קטלוול, שהבטיח לסם כי הוא אינו עיוור, אך יקבל מספר מיגרנות אופטיות כתוצאה ממספר החבטות שקיבל בראשו. כשסם קיבל את אחד התקפי העיוורון שלו, הוא גילה כי הנקודות המרצדות מול עיניו הן בעצם מפה. לאחר מעקב על אחת מהקואורדינטות, סם הגיע לכוכב לכת זר, שם נתקל בגופתו של חייל נובה לשעבר בשם "קת'ול". סם הותקף על ידי מאות עכבישים. לאחר שהצליח להדוף אותם, סם קיבל חיזיון מקסדת הנובה הישנה של קת'ול, שלפיה קת'ול נהרג על ידי הנשיכות של העכבישים. סם זועם על כך, משמיד את העכבישים ומחפש את שאר חברי חיל-נובה האבודים. באותה שעה, הצייד קאדיוואן איתר את סם, ויצא למסע על מנת להרוג את סם ולהוסיף את קסדתו לאוסף שלו.
הערות שוליים

↑  Nova Vol.5 #1, February 2013
↑  Nova Vol.5 #2-3, March-April 2013
↑  Marvel Point One #1, January 2012
↑  Avengers vs. X-Men: Infinite -1, June 2012
↑  Nova Vol 5 #7, October 2013
↑  Nova Vol.5 #8, November 2013
↑  Nova Vol.5 #9, December 2013
↑  Nova Vol.5 #10, January 2014
↑  Nova Vol.5 #11, February 2014
מקס קאסטר

| --- | --- |

קאסטר, נובמבר 2019
 לידה:  31 ביולי 1989 (בן 35) לונג איילנד, ניו יורק, ארצות הברית
 שם במה:  מקס קאסטר פרנסס
 משקל:  104 ק"ג
 גובה:  1.85 מטר
 לאום:  אמריקאי
 קריירה מקצוענית:  2015–הווה (כ־9 שנים)
 מאמנים:  בריאן מאיירס פאט באק
 ליגות:  AEW
מקס קאסטר (באנגלית: Max Caster; נולד ב-31 ביולי 1989) הוא מתאבק אמריקאי, המופיע בארגון ההיאבקות All Elite Wrestling‏ (AEW).
קאסטר החל את הקריירה שלו בענף ההיאבקות המקצועית בשנת 2015 וחתם על חוזה בארגון ההיאבקות AEW בנובמבר 2020, כשהצטוות לשורות בואנס. דמותו של קאסטר ניחנת בכישורי היפ הופ מאולתרים, לרוב כדיס על יריביו במהלך נעימת הכניסה שלו.
קריירת היאבקות מקצועית > קריירה מוקדמת (2015–2020)

קאסטר התאמן תחת הדרכתם של בריאן מאיירס ופאט באק באקדמיית Create A Pro של האחרונים, כשערך את קרב הבכורה שלו בפברואר 2015 במסגרת מופע של בית ספר זה. בחודש דצמבר של אותה השנה, הוא הפך לאלוף CAP. כחלק מהופעותיו בזירות של ארגוני ההיאבקות העצמאיים, הוא התאבק ב-Combat Zone Wrestling‏ (CZW). בנוסף, הוא אף ערך הופעת אורח בפרק של התוכנית Raw של ארגון ההיאבקות WWE, כשהתחפש לאחת מאחיותיו (לפי העלילה) של בובי לאשלי.
קריירת היאבקות מקצועית > All Elite Wrestling (2020–היום)

קאסטר ערך את הופעת הבכורה שלו בארגון ההיאבקות All Elite Wrestling‏ (AEW) ב-23 ביוני 2020 בפרק של התוכנית Dark, כשהצטוות לשורותיהם של המתאבקים לות'ר וסרפנטיקו בהפסדם לקבוצת ג'וראסיק אקספרס (ג'ונגל בוי, לוצ'סאורוס ומרקו סטאנט). הוא שב להופיע ב-27 באוקטובר באותה התוכנית, כשחבר לאנתוני בואנס, שוב במסגרת הפסד, הפעם לצמד בסט פרנדס (צ'אק טיילור וטרנט). בנובמבר 2020, הנשיא והמנכ"ל של AEW, טוני חאן, הודיע שקאסטר ביחד עם בואנס חתמו על חוזה לחמש שנים בארגון; עוד נודע שהשניים יהיו צמד שייקרא בשם The Acclaimed.
קאסטר ובואנס רשמו את הופעת הבכורה שלהם בתוכנית Dynamite ב-16 בדצמבר, כשגברו על SoCal Uncensored. שבוע לאחר מכן, השניים איתגרו את היאנג באקס (מאט ג'קסון וניק ג'קסון) לקרב על אליפות הזוגות של AEW, לעומת זאת, הם הפסידו.
ב-3 במרץ 2021 בפרק של התוכנית Dynamite, קאסטר ניצח את פרסטון ואנס מקבוצת הדארק אורדר וכתוצאה מכך העפיל לקרב סולם פני המהפכה אשר קבע את הטוען לכתר לאליפות TNT של AEW באירוע Revolution. לעומת זאת, באירוע זה, שנערך ב-7 במרץ, סקורפיו סקיי יצא עם ידו על העליונה. באירוע Double or Nothing, שנערך ב-30 במאי, קאסטר השתתף בקרב הקזינו באטל רויאל, כשעל כף המאזניים הונחה ההזדמנות לקבל קרב עתידי על אליפות העולם של AEW. קאסטר היה אחראי להדחתו של מאט סיידל, אך לבסוף הודח על ידי כריסטיאן קייג'. ב-8 באוקטובר בפרק של התוכנית Rampage,‏ The Acclaimed כשלו בניסיונם לזכות באליפות הזוגות של AEW, לאחר שהפסידו לאלופי הזוגות, הלוצ'ה בראדרס (פנטה אל זרו מיידו וריי פיניקס).
ב-3 באוגוסט 2022 בפרק של התוכנית Dynamite, בואנס וקאסטר גברו על גאן קלאב (אוסטין גאן וקולטן גאן) בקרב דאמפסטר (קרב שבו המנצח נקבע לאחר זריקת יריבו אל תוך פח אשפה וסגירתו). בפרק הספיישל Grand Slam של התוכנית Dynamite, שהתקיים ב-21 בספטמבר, השניים (כשלצידם המנג'ר בילי גאן), זכו באליפות הזוגות של AEW לצמד Swerve In Our Glory (קית' לי וסוורב סטריקלנד).
קריירת היאבקות מקצועית > מחלוקת הראפ

ב-3 באוגוסט 2021 בפרק של התוכנית Dark, במהלך הכניסה שלו לזירה, קאסטר ביצע קטע ראפ, שגרם לסכסוך. קאסטר כלל בקטע הראפ שלו את הבעיות הנפשיות של המתעמלת האולימפית, סימון ביילס, תוקפן של בדיקות הקורונה בנוסף לבדיחה מינית על המתאבקת בת ה-19 באותה התקופה, ג'וליה הארט. נשיא AEW, טוני חאן הגדיר את קטע זה כ"נורא", כאחד שלא היה אמור להיות משודר כלל ואף אמר שמעתה ואילך הוא ייקח חלק בעריכת הקטעים המשודרים בתוכנית. קאסטר הוסר ממספר אירועים של ארגוני היאבקות עצמאיים בעקבות מקרה זה בנוסף להמעטה בהופעותיו של קאסטר ב-AEW. חרף המחלוקת, הוא חזר לארגון בהקלטות התוכנית Dark: Elevation של ה-1 בספטמבר.
חיים אישיים

אביו של מקס, ריץ' קאסטר הוא שחקן NFL לשעבר. בעברו, קאסטר היה במערכת יחסים עם המתאבקת קריס סטטלנדר.
אליפויות והישגים

הישגים בארגון ההיאבקות All Elite Wrestling – AEW
אליפות הזוגות של AEW (פעם אחת)  - ביחד עם אנתוני בואנס
אליפות השלשות של AEW (פעם אחת)  - ביחד עם אנתוני בואנס ובילי גאן
הישגים בארגון ההיאבקות Create A Pro Wrestling – CAP
אליפות CAP (פעמיים)
אליפות הזוגות של CAP (פעם אחת)  - ביחד עם בובי אורלנדו וברייס דונובן
טורניר אליפות CAP‏ (2015)
הישגים בארגון ההיאבקות National Wrestling League – NWL
אליפות במשקל כבד של NWL (פעם אחת)
אליפות ויסטה של NWL (פעם אחת)
הישגים במגזין ההיאבקות Pro Wrestling Illustrated – PWI
PWI דירג אותו במקום ה-295 מתוך 500 המתאבקים הטובים ביותר לשנת 2021
הערות שוליים

↑  ארגון ההיאבקות AEW מחתים את אנתוני בואנס ומקס קאסטר
↑  עדכון בנושא אורך החוזים של מתאבקי AEW החדשים
↑  מקס קאסטר מעפיל לקרב הסולם באירוע Revolution
↑  The Acclaimed זוכים באליפות הזוגות של AEW באירוע Grand Slam
↑  טוני חאן: קטע הראפ "הנורא" של מקס קאסטר לא היה אמור להיות משודר
↑  לאחר היעדרות מהופעות מן המרקע, מקס קאסטר ביצע את חזרתו בהקלטות התוכנית Dark: Elevation
מקס קדושין

מקס קדושין
מקס קדושין (באנגלית: Max Kadushin‏; 6 בדצמבר 1895 - 23 ביולי 1980) היה רב והוגה דעות קונסרבטיבי. פרופסור למדרש ולמחשבת ישראל בבית המדרש לרבנים באמריקה (JTS).
תולדות חייו

נולד במינסק והיגר עם הוריו לסיאטל בהיותו כבן שנתיים. אביו התפרנס מחנות עבור מחפשי זהב בעת "הבהלה לזהב". בשנת 1916 קיבל תואר ראשון מאוניברסיטת ניו יורק וב-1932 הוסמך לרב קהילה ודוקטור על ידי בית המדרש לרבנים באמריקה. בשנים 1926-1931 שהה בשיקגו עם רבו מרדכי קפלן, ונמנה עם ראשי התנועה הרקונסטרוקטיבית, אך לאחר מכן חזר בו ושב לתנועה הקונסרבטיבית. בשנים 1931-1942 היה ראש ארגון הלל באוניברסיטת ויסקונסין–מדיסון. בשנים 1942-1952 לימד בבית הספר התיכון היהודי של ניו יורק רבתי (Hebrew High School of Greater New York) וכיהן בהנהלת המוסד. בין תלמידיו נמנים נורמן פודהורץ ויוחנן מופס. לאחר מכן לימד באקדמיה ללימודים גבוהים ביהדות (Academy for Higher Jewish Learning in New York) ומשנת 1956 כיהן כדיקן המוסד. ב-1960 התקבל כחבר סגל אקדמי בבית המדרש לרבנים באמריקה, שם היה פרופסור למדרש ולמחשבת ישראל במשך עשרים שנה.
הגותו

קדושין טבע מספר מושגי מפתח ובהם "value-concepts" ("מושגי ערך"). לדבריו עסקו מדרשי חז"ל באיתור וזיקוק מושגי ערך מתוך המקרא (כגון קידוש השם, יראת שמים וכדומה שהמכנה המשותף לכולם הוא הפשטת הגשמיות כדרך להתרחקות מעבודת אלילים) ויצירת מציאות חיים יהודיים הטבועה במושגי ערך אלה בתודעה ובכל פעולה יומיומית ("ברכה, צדקה ודרך ארץ"). להוכחת טענתו קיבץ קדושין, פירש וניתח מאות מדרשים מכל ספרות חז"ל והראה אלו מושגי ערך עולים מהם וכיצד הם נטווים לתוך החיים היהודיים.
מושג נוסף אותו חידש קדושין הוא "normal mysticism" ("מיסטיציזם נורמלי") הבא להסביר את הנוכחות האלוהית בחיי היומיום היהודיים (בפרט בתפילה) בדמות אהבת האל לכלל העולם, ההשגחתו הפרטית על היחיד ויחסו לעם ישראל. בשימושו במטבע לשון זו של 'מיסטיקה נורמלית' ביקש קדושין לטעון כי הקיום היהודי הוא קיום של חיי קדושה בכל רגע ורגע, זאת בניגוד לרעיון הפרוטסטנטי לפיו המגע עם הקדושה הוא באירועים מפעימים וחד-פעמיים.
משפחתו

ב-1923 נשא לאשה את אוולין גרפיאל (1900-1987), דוקטור לפסיכולוגיה, אשר לימדה באוניברסיטת שיקגו, אוניברסיטת ויסקונסין ובבית המדרש לרבנים באמריקה. לזוג נולדו שני ילדים, פנחס (2004-1926), רב קהילה, רב בחיל האוויר האמריקאי במלחמת קוריאה וראש ארגון הלל באוניברסיטאות הרווארד וברנדייס והסוציולוג צ'ארלס קדושין (יליד 1933), ממייסדי תחום המחקר של רשתות חברתיות, איש אוניברסיטת ברנדייס.
ספריו

The Theology of Seder Eliahu - 1932 - התאולוגיה של סדר אליהו, דיסרטציה לקבלת תואר דוקטור
1938 - Organic Thinking - עבודתו החשובה ביותר, בה גיבש את מושגי המפתח של הגותו וטבע את תוכנית מפעל חייו
1952 - The Rabbinic Mind - ליקוט ופרשנות מדרשים
1964 - Worship and Ethics - עבודה בחקר הקבלה והנכחתה בחיי המעשה היומיומיים לפי שיטתו
1969 - A Conceptual Commentary on the Mekilta - פירוש וניתוח המכילתא
1987 - A Conceptual Commentary on Midrash Leviticus Rabbah - פירוש וניתוח מדרש ויקרא רבה
לקריאה נוספת

אברהם הולץ, בעולם המחשבה של חז"ל : בעקבות משנתו של מקס קדושין, ספרית פועלים, 1978
Conservative Judaism in America: A Biographical Dictionary and Sourcebook, p. 145-147
הערות שוליים

↑  A Conceptual Commentary on Midrash Leviticus Rabbah, p. 4
↑  דף מפקד האוכלוסין האמריקאי, 1940
↑  ידיעה על מותו, הניו יורק טיימס, 6 בינואר 2004
↑  דף איש סגל באוניברסיטת ברנדייס
↑  אתרו האישי של צ'ארלס קדושין
| --- | --- |
בקרת זהויות :  NLI: 987007299241905171  PLWABN: 9810586270505606  BnF: cb121314237 (data)  CiNii: DA10797758  GND: 119029235  ISNI: 0000 0000 8077 7389  LCCN: n50079069  NLA: 50614396  NTA: 070602697  RERO: 02-A003437479  SUDOC: 067020976  VcBA: 495/179587  VIAF: 71425279   WorldCat (עם VIAF): 71425279
נועה פלצ'י

נועה (פַּלַצ'י) סגיר (נולדה ב-24 במאי 1994) היא מתעמלת אומנותית ישראלית.
ביוגרפיה

פלצ'י נולדה בראשון לציון, גדלה בעיר זו ובבאר יעקב ולמדה בתיכון עמית עמל בראשון לציון. כשהייתה בת שש החלה ללמוד בלט, ובהמשך עברה להתעמלות אומנותית והחלה להתאמן במסגרת מועדון "הפועל ראשון לציון". ב-2010 הצטרפה לסגל נבחרת ישראל בהתעמלות אמנותית, והשתתפה עמה באליפות אירופה שנערכה בברן. באותה אליפות סיימה הנבחרת במקום החמישי בתרגיל עם חמישה כדורים ובמקום השביעי בקרב-רב. באליפות העולם שנערכה במונפלייה ב-2011, זכתה עם הנבחרת במדליית ארד בתרגיל הסרטים והחישוקים.
בתחרות קדם-אולימפית שהתקיימה ב-17 בינואר 2012 זכתה עם הנבחרת במקום השלישי בתחרות, ובמדליית כסף בגמר הקרב רב והעפילה לאולימפיאדת לונדון באותה השנה.
הערות שוליים

↑  אורן אהרוני, התעמלות: הנבחרת הבטיחה את מקומה בלונדון, באתר ynet, 17 בינואר 2012
↑  ריתמיקה: מקום שני לנבחרת ישראל, באתר nrg‏, 18 בינואר 2012
|  משלחת ישראל לאולימפיאדת לונדון (2012)  |
| --- | --- | --- |
|  אתלטיקה | זוהר זימרו • דונלד סנפורד • ג'יליאן שוורץ |  |
|  בדמינטון | מישה זילברמן |  |
|  ג'ודו | טומי ארשנסקי • אריק זאבי • גולן פולק • סוסו פללשווילי • אליס שלזינגר |  |
|  התעמלות אמנותית | נבחרת ישראל בהתעמלות אמנותית (מורן בוזובסקי, אליאורה זולקובסקי, פולינה זקלוז'ני, נועה פלצ'י, ויקטוריה קושל, מרינה שולץ) • נטע ריבקין |  |
|  התעמלות מכשירים | פליקס אהרונוביץ' • ולריה מקסיוטה • אלכס שטילוב |  |
|  טניס | יוני ארליך • שחר פאר • אנדי רם |  |
|  קליעה | סרגיי ריכטר |  |
|  שחייה | אמרי גניאל • יעקב טומרקין • גל נבו • עמית עברי • נמרוד שפירא בר אור |  |
|  שחייה אמנותית | אנסטסיה גלושקוב • אינה יופה |  |
|  שיט | נופר אדלמן • ורד בוסקילה • גיל כהן • ערן סלע • שחר צוברי • לי קורזיץ • גידי קליגר |  |
ערך זה הוא קצרמרבנושא ספורטאים ישראלים. אתם מוזמנים לתרום לוויקיפדיה ו.
נווה גרנות

|  מידע |
| --- | --- |
 עיר:  ירושלים 
 על שם:  אברהם גרנות 
 קואורדינטות:  31°46′11″N 35°12′16″E﻿ / ﻿31.76967778°N 35.20435833°E﻿ / 31.76967778; 35.20435833
  (למפת ירושלים מוגדלת) נווה גרנות(למפת ירושלים רגילה) נווה גרנות(למפת הרי ירושלים רגילה) נווה גרנות(למפת הרי ירושלים מוגדלת) נווה גרנות
 
נווה גרנות היא שכונה בירושלים, הממוקמת בסמוך למוזיאון ישראל, לגבעת רם ולעמק המצלבה, בין השכונות רחביה, רסקו, גבעת מרדכי ונווה שאנן.
השכונה נקראת על שמו של אברהם גרנות, פעיל ציוני מחותמי מגילת העצמאות, שכיהן כיושב ראש הקרן קיימת לישראל.
נווה גרנות נבנתה מעל שכונת ניות. בתודעה הציבורית, ההבדל בין שתי השכונות הסמוכות הוא מטושטש, וגם תושבי ירושלים נוטים לבלבל בין שתי השכונות.
בשכונה ממוקמת מכללת מכון שכטר למדעי היהדות, שתוכננה על ידי האדריכלית עדה כרמי-מלמד.
הערות שוליים

↑  מידע על השכונה
ערך זה הוא קצרמרבנושא ירושלים. אתם מוזמנים לתרום לוויקיפדיה ו.
נסיכות רויס-שלייץ

| --- | --- |
דגל

 היסטוריה
 הקמה:   
 הקמה:  1647
 פירוק:   
 פירוק:  1848
 ישות קודמת:   הרוזנות הקיסרית של רויס
 ישות יורשת:   נסיכות רויס הקו הצעיר
 
רוזנות (נסיכות) רויס-שלייץ (בגרמנית: Grafschaft (Fürstentum) Reuss-Schleiz) הייתה רוזנות גרמנית מבית רויס, אשר הייתה חלק מהאימפריה הרומית הקדושה, הקונפדרציה של הריין והקונפדרציה הגרמנית.
היסטוריה

השלטון במזרח תורינגיה הפך לעצמאי עם חלוקת הרוזנות הקיסרית של רויס לקו הצעיר, האמצעי והמבוגר. רויס-שלייץ השתייכה בתחילה לקו האמצעי מ-1596 עד 1616, אולם הגיעה לבסוף לקו הצעיר, שם הייתה אחד מענפי הבית. בשנת 1802 מת היינריך השלושים, רוזן רויס-גרה והיינריך הארבעים ושניים, רוזן שלייץ איחד את שתי הרוזנויות תחת שלטונו. ב-9 באפריל 1806 היינריך קיבל את התואר נסיך מידי נפוליאון. בשנת 1807 הנסיכות הצטרפה לקונפדרציה של הריין, ובשנת 1815 היא הצטרפה לקונפדרציה הגרמנית.
שלייץ הייתה מקום מגוריו של ענף זה של הקו הצעיר עד אמצע המאה ה-19. ב-1848 נפלו שטחי רויס-אברסדורף, שכללו מאז 1824 גם את אזורי רויס-לובנשטיין, לענף רויס-שלייץ, ומכיוון שקו גרה כבר עבר בירושה משותפת לידי שלייץ, לובנשטיין ואברסדורף ב-1802, החזיק הענף בכל שטחי הקו הצעיר, וכתוצאה מכך ייסד את נסיכות רויס הקו הצעיר ב-1848. עם עלייתה של גרה והפכה לעיר תעשייתית ומסחרית חשובה במאה ה-19, חשיבותה של שלייץ ירדה יותר ויותר, ובשל כך בשנת 1848 הפכה גרה למקום מגוריה של הנסיכות החדשה שהוקמה נסיכות רויס הקו הצעיר במקום שלייץ.
שליטי רויס-שלייץ > הלורדים של רויס-שלייץ

היינריך התשיעי (1647–1666) (* 1616; † 1666)
היינריך הראשון (1666–1673) (* 1639; † 1692), מ-1647 עד 1666 מר רויס צו סאלבורג
שליטי רויס-שלייץ > רוזני רויס-שלייץ

היינריך הראשון (1673–1692) (* 1639; † 1692)
היינריך האחד עשר (1692–1726) (*1669; †1726)
היינריך הראשון (1726–1744) (* 1695; † 1744)
היינריך השנים עשר (1744–1784) (* 1716; † 1784)
היינריך הארבעים ושניים (1784–1806) (* 1752; † 1818)
שליטי רויס-שלייץ > נסיכי רויס-שלייץ

היינריך הארבעים ושניים (1806–1818) (* 1752; † 1818)
היינריך השישים ושניים (1818–1848) (* 1785; † 1854), מאז 1848 נסיך רויס מהקו הצעיר
הערות שוליים

↑  שליטי מדינות גרמניה
| --- | --- |
בקרת זהויות :  GND: 4452910-7  VIAF: 246946575   WorldCat (עם VIAF): 246946575 
היינריך האחד עשר (1669–1726), תחריט מאת יוהאן פרידריך רוסבך, לייפציג, לאחר אליאס גוטלוב האוסמן
משטח פריס

הגליל, שניתן לראות את הפריסה שלו באיור, הוא משטח פריס.
בגאומטריה דיפרנציאלית, משטח פריס (באנגלית: Developable surface) הוא משטח חלק עם עקמומיות גאוס אפס. זהו משטח שניתן לפרוס למישור ללא עיוותים (כלומר ללא מתיחה או כיווץ של מרחקים על המשטח). באופן הפוך, זהו משטח שניתן ליצור באמצעות הפעלת טרנספורמציה איזומטרית מתאימה (על ידי "עיקום"/"גלילה"/"קיפול"/"חיתוך" ו/או "הדבקה") על מישור. בשלושה ממדים כל המשטחים הפריסים הם משטחי ישרים (הטענה ההפוכה אינה נכונה). בארבעה ממדים, ישנם משטחים פריסים שאינם משטחי ישרים.
המעטפת הגאומטרית של משפחה בת-פרמטר אחד של חלקים ממישור היא משטח פריס.
דוגמאות למשטחים פריסים

משטחים פריסים שניתנים למימוש במרחב תלת-ממדי כוללים:
גלילים, ובאופן כללי יותר "גלילים מוכללים"; חתך הרוחב של גליל מוכלל עשוי להיות כל עקומה חלקה.
מישורים (באופן טריוויאלי); ניתן לראות בהם גלילים שחתך הרוחב שלהם הוא ישר אינסופי.
חרוטים, ובאופן כללי יותר, משטחים חרוטיים, כאשר לא כוללים את קודקוד החרוט (זאת משום שניתן לחשוב על העקמומיות הכוללת של החרוט כאילו היא מרוכזת בקודקודו ומתאפסת בכל נקודה אחרת). מתמטית, הסרה של נקודה יחידה אינה יוצרת כל מגבלה על פריסה מדויקת של החרוט למישור, אולם פיזיקלית, מימוש של חרוט מושלם אינו אפשרי, כך שבפועל מתקבלת סביבה קטנה של הקודקוד בה עקמומיות גאוס שונה מאפס, ולכן סביבת הקודקוד אינה איזומטרית למישור ויהיה קושי פיזי בפריסת מעטפת חרוטית (הכרחי למתוח במקצת את היריעה ממנה עשויה המעטפת החרוטית באזור הקודקוד). לחלופין, במידה ומתחילים ממישור ומכינים ממנו חרוט, מן ההכרח שייווצרו קמטים או קרעים זעירים באזור הקודקודי שמנסים ליצור.
פאונים הם משטחים פריסים שכן ניתן להציג פריסה מדויקת שלהם על מישור על ידי סדרה של פעולות חיתוך וקיפול (מתמטית, העקמומיות הכוללת שלהם מתרכזת בקודקודיהם בלבד). פיזית, אם מתחילים משרטוט של פריסה של פאון על מישור ומנסים ליצור ממנו את הפאון על ידי סדרת קיפולים והדבקות, לא ניתן יהיה להדביק באופן מושלם את הפאון באזור הקודקודים (במידה והכנו את הפאון מאותה חתיכה מישורית של נייר, ולא באמצעות הדבקה של כמה חתיכות נייר מישוריות), ומן ההכרח שייווצרו קמטים וקרעים זעירים באזורי הקודקודים; הקושי הפיזי ביצירת הפאון יורגש רק כאשר היריעה המישורית עשויה מחומר בעל מודול אלסטיות גבוה.
האולואיד והספריקון הם פרטים במשפחה מיוחדת של גופים הנדסיים שפורשים את מלוא המעטפת שלהם כאשר הם מתגלגלים על מישור שטוח (הווה, אומר כל נקודה עליהם נוגעת במישור בשלב כלשהו של תנועתו).
פורמלית, במתמטיקה, משטח פריס הוא משטח עם עקמומיות גאוס אפס. תוצאה אחת מכך היא שכל המשטחים הפריסים שניתנים למימוש במרחב תלת-ממדי הם משטחי ישרים (למרות שהיפרבולואידים הם דוגמאות למשטחי ישרים שאינם פריסים). מסיבה זו, משטחים פריסים רבים ניתנים לוויזואליזציה כמשטח הנוצר על ידי הזזת קו ישר במרחב (המכונה היוצר של המשטח). למשל, חרוט נוצר על ידי החזקת קצה אחד של קו ישר בנקודה קבועה תוך כדי הזזה של קצהו השני במעגל.
דוגמאות למשטחים פריסים > יישומים

כחלק מן המגמה הטכנולוגית העולמית של מזעור רכיבים מכניים ואלקטרוניים, ישנה העדפה הולכת וגוברת לשילוב מנגנונים פריסים (Developable Mechanisms), כלומר מנגנונים הניתנים לשיכון בתוך מבנים בעלי גאומטריה של משטח פריס - וזאת משום שהם תופסים נפח מזערי.
הטלות קרטוגרפיות רבות כרוכות בהטלת כדור הארץ למשטח פריס (לפי התיאורמה אגרגיום, פעולה זאת לא ניתנת לביצוע באופן מדויק) ולאחר מכן גלילת המשטח לכדי אזור במישור.
ראו גם

עקמומיות גאוס
תיאורמה אגרגיום
הערות שוליים

↑  מִשְׁטָח פָּרִיס במילון מתמטיקה (תשמ"ה, 1985), באתר האקדמיה ללשון העברית
הנפשה הממחישה את הפריסה הדו-ממדית של הקובייה.
הדלת של מודול הבקרה של אחת מחלליות אפולו היא דוגמה למנגנון פריס פשוט שכן היא משתלבת במדויק עם המעטפת הקונית של המודול.
נבחרת ישראל בכדורגל חופים

נבחרתה הלאומית של ישראל בכדורגל חופים מייצגת את ישראל בתחרויות בינלאומיות ונמצאת בפיקוחה של ההתאחדות לכדורגל בישראל, כמו כל ענף הכדורגל בישראל.
היסטוריה

ב-1 ביוני 2007 הוכרז על הקמתה של ליגת כדורגל החופים של ישראל. כאירוע פתיחה חגיגי ארגנה ההתאחדות לכדורגל בישראל משחק ידידות בין נבחרת ישראל לנבחרת אנגליה. משחקה הראשון של הנבחרת הסתיים בניצחון 5–6. בין הכובשים היו גם שני שחקני עבר של נבחרת ישראל בכדורגל, אלון מזרחי ואיציק זוהר.
היסטוריה > מוקדמות אליפות אירופה בכדורגל חופים 2007

מאוחר יותר אותו החודש, נבחרת ישראל לקחה חלק במפעל הראשון שלה - מוקדמות אליפות אירופה, אשר מהווה בתורה גם את שלב המוקדמות של גביע העולם. התחרות נערכה באתונה.
ישראל הפסידה את משחקה הראשון נגד רוסיה, לאחר שהמשחק הסתיים בשוויון 6-6 בתום הארכה והמשחק הלך להכרעה בבעיטות עונשין שתוצאתיהן 12–13 לרוסיה. קפטן הנבחרת, צחי אילוז, כבש את כל השערים של ישראל בזמן החוקי.
במשחק השני של שלב הבתים, ישראל התמודדה עם המארחת, יוון וניצחה 1–2. את שער הניצחון כבש צחי אילוז בשליש האחרון.
לאחר שרוסיה הביסה את יוון 1–5, ישראל סיימה במקום השני בבית ולא עלתה לאליפות אירופה בכדורגל חופים לשנת 2007. קפטן נבחרת ישראל, צחי אילוז, זכה הן בתואר השחקן הטוב ביותר (MVP) והן בתואר מלך השערים.
היסטוריה > טורניר היהלומים 2007

ב-9 וב-10 באוגוסט 2007 התקיים בנתניה טורניר סבב כדורגל החופים המקצועני הראשון אי פעם בישראל, "טורניר היהלומים". בטורניר השתתפו ארבע נבחרות: גרמניה, טורקיה, ישראל (המארחת) וצרפת, שלישית בעולם באותה העת.
בסיבוב הראשון ישראל התמודדה מול טורקיה וניצחה 3–6. צחי אילוז כבש ארבעה שערים. בגמר ישראל נפגשה עם גרמניה, שניצחה את צרפת בחצי הגמר. ישראל ניצחה 3–4 עם שער ניצחון של אילוז 9 דקות לסיום.
את נבחרת צרפת הוביל בתור מאמן, שחקן העבר אריק קנטונה. במשחק על המקום השלישי מול טורקיה, הוא שיחק וכבש שער, בדרך לניצחון צרפתי.
היסטוריה > גביע האתגר 2008 Challenge Cup

ביוני 2008, המפעל השני בחשיבותו באירופה, גביע האתגר בכדורגל חופים של פיפ"א, נערך בישראל. הטורניר היה אמור במקורו להיות משוחק באוסטריה בצמידות לגמר היורו, אך הועבר לישראל ונערך בתאריכים 25 עד ה-27 ביוני 2008. שש נבחרות התחרו על הכרטיס לאליפות אירופה בכדורגל חופים מדרג A:
צ'כיה
גרמניה
הונגריה
נורווגיה
טורקיה
ישראל (המארחת)
ישראל בתור המארחת וגרמניה בתור המדורגת ראשונה, דילגו מעל רבע הגמר. במקום זאת הן שיחקו משחק ידידות ביום הראשון של התחרות, בו ישראל ניצחה 4–6 ב-36 דקות. בחצי הגמר ישראל פגשה בטורקיה וניצחה 4–11 עם חמישייה של צחי אילוז וצמד של ערן לוי.
בגמר ישראל ניצחה את גרמניה 3–4. ערן לוי, צחי אילוז, לירון פרטוק ושאול מימון כבשו שער כל אחד. ערן לוי זכה בתואר ה-MVP וצחי אילוז בתואר מלך השערים. זו הייתה הזכייה הראשונה של ישראל בתואר כדורגל אירופי כלשהו.
היסטוריה > מוקדמות גביע העולם בכדורגל חופים 2009

ב-1 ביוני 2009 נבחרת ישראל שובצה לבית F במוקדמות גביע העולם בכדורגל חופים 2009 של אזור אירופה, בו שובצו גם נבחרות שווייץ, הולנד והונגריה. הנבחרת יצאה לתחרות כשמאמנה החדש הוא צחי אילוז, שהמשיך למלא גם תפקיד הקפטן. במשחקה הראשון ב-7 ביוני נבחרת ישראל פגשה בשווייץ. ישראל פתחה טוב והובילה לאחר סיום השליש הראשון, אך בסיום המשחק הפסידה 7:4. במשחקה השני, יום לאחר מכן, שיחקה ישראל מול הונגריה, וניצחה לראשונה בתולדותיה במסגרת מוקדמות גביע העולם בתוצאה 2:5. במשחקה השלישי והאחרון בשלב הבתים הפסידה הנבחרת, 4-3, לנבחרת הולנד. למרות ההפסד, הנבחרת העפילה לשלב שמינית הגמר, כאחת משתי הנבחרות הטובות ביותר שסיימו במקום השלישי, והתמודדה יום לאחר מכן מול הנבחרת המארחת ואלופת אירופה הטרייה, ספרד. באותו המשחק הנבחרת הפסידה 2–6 ולא העפילה לתחרות גביע העולם.
היסטוריה > מוקדמות גביע העולם בכדורגל חופים 2011

ב-21 ביוני 2010 נבחרת ישראל שובצה לבית D במוקדמות גביע העולם בכדורגל חופים 2011 של אזור אירופה, בו שובצו גם נבחרות פורטוגל, אנגליה ואסטוניה. הנבחרת השתתפה במוקדמות, כאשר אל הקווים חזר מאמנה הקודם, בני לם. במשחקה הראשון ב-11 ביולי נבחרת ישראל פגשה בפייבוריטית התחרות - פורטוגל. משחק צמוד הוביל את הנבחרת לתוצאה 3:4 לטובת הפורטוגלים בדקה ה-34, אך בתוך דקה וחצי האחרונות של המשחק כבשה פורטוגל 3 שערים והמשחק הסתיים 3:7. למחרת, שיחקה ישראל מול אנגליה, וניצחה בתוצאה המשכנעת 5:2. שליטה ברורה של נבחרת אסטוניה במשחקה השלישי והאחרון של ישראל הובילה להפסד 3:6 ולהדחה מוקדמת ממוקדמות גביע העולם. נבחרת ישראל סיימה במקום השלישי בבית, כתוצאה מהפרש שערים נחות אל מול אסטוניה.
היסטוריה > מוקדמות אליפות אירופה בכדורגל חופים דרג ב' 2011

בתאריך ה-26 במאי 2011 יצאה נבחרת ישראל בכדורגל חופים לטורניר מוקדמות אליפות אירופה בכדורגל חופים דרג ב' 2012. הטורניר התקיים בבירת שווייץ, ברן. עם ישראל בבית שיחקו גם נורווגיה ואוקראינה.
ב-28 במאי 2011 נבחרת ישראל שיחקה במשחק הראשון נגד נורווגיה. במשחק ישראל ניצחה 6:3 לאחר שהייתה כבר בפיגור של 2:0 עם רביעייה של צחי אילוז וצמד של עמר יתים. במשחק השני שהתקיים ב-30 במאי 2011 ישראל פגשה את המקבילה האוקראינית, שבעברה הייתה אלופת אירופה, בידיעה שרק ניצחון יעלה אותה לשלב הבא מכיוון שאוקראינה ניצחה את נורווגיה בתוצאה 3:2. במשחק עצמו הנבחרת הישראלית הביסה את האוקראינים 5:2 עם שערים של אלון לוי, משה עמר, צחי אילוז וצמד שערים של עמר יתים.
את הטורניר הנבחרת הישראלית סיימה במקום הראשון והיא עלתה לטורניר גמר אליפות אירופה דרג ב' שיתקיים ב-4-7 באוגוסט 2011 בבירה הרוסית, מוסקבה. שם תנסה לסיים ראשונה מבין 8 נבחרות ולהעפיל לדרג א'.